
KÖRÖSÚJFALU KÖZSÉG

HELYI ÉPÍTÉSI SZABÁLYZATA

Körösújfalu, 2007.

KÖRÖSÚJFALU KÖZSÉG KÉPVISELŐ-TESTÜLETÉNEK

11/2007. (IX. 12.) számú rendelete
a helyi építési szabályokról
Körösújfalu Község Képviselő-testülete az 1997. évi LXXVIII. törvény (Étv.) 6. § (3) a) alapján biztosított jogkörében a következő helyi építési szabályokat állapítja meg:

A rendelet hatálya

1. §

(1) A rendelet Körösújfalu közigazgatási területére terjed ki.

(2) A rendelet hatálya alá tartozó területen területet felhasználni, telket kialakítani, építményt, építményrészt, épületegyüttest építeni, alakítani, bővíteni, felújítani, helyreállítani, korszerűsíteni és lebontani, elmozdítani, a rendeltetést megváltoztatni (a továbbiakban együtt: építési munka), valamint zöldfelületet alakítani és ezekre hatósági engedélyt adni az általános érvényű hatósági előírásoknak és e rendelet építési, zöldfelületalakítási és környezetvédelmi előírásainak megfelelően szabad.

(3) A rendelet az alábbi mellékletekkel együtt érvényes és alkalmazható:

a) 1. sz. melléklet:

a belterület M=1:2.000 méretarányú szabályozási terve (továbbiakban: SZ-1).
b) 2. sz. melléklet:

az igazgatási terület külterületének M=1:10.000 méretarányú szabályozási terve (továbbiakban: SZ-2).
(4) Az építészeti értékek helyi védelméről, az állattartásról, a közterületek rendjéről, a zajvédelemről szóló rendeleteket jelen rendelettel összhangban kell átdolgozni.

Szabályozási elemek

2. §
(1) Kötelező szabályozási elemek a legfontosabbak a település egésze szempontjából, ezért módosításuk csak SZ-1, SZ-2 felülvizsgálatával és módosításával lehetséges.

Ezek:

a) belterületi határ,

b) beépítésre szánt területek lehatárolása és azok övezeti besorolása,

c) beépítésre nem szánt területek lehatárolása és azok övezeti besorolása,

d) közterületek (utak) szabályozása,

e) védett és védőterületek lehatárolása, valamint a sajátos jogintézmények által (tilalmak, helyi közút céljára történő lejegyzés, településrendezési kötelezettségek) érintett területek lehatárolása.

(2) Irányadó szabályozási elemek az övezeti előírások betartásával, a szomszédsági illeszkedés, illetve a helyi védettségre vonatkozó döntés figyelembevételével hatósági eljárásban vagy önálló önkormányzati rendeletben módosíthatók, pontosíthatók, kiegészíthetők.

Hatósági eljárásban:

a) telekhatár,

b) építési hely adott övezeten belül,

Önkormányzati rendeletben:

c) helyi védettségű területek és épületek meghatározása,

d) elővásárlási jog,

e) településrendezési kötelezések:

beépítési kötelezettség, beültetési kötelezettség.

Belterületi határvonal
3. §

A belterületi határ módosítást jelen rendelet nem jelöl ki.

A beépítésre szánt területekre vonatkozó előírások

4. §

(1) A beépítésre szánt területek az 1. és 2. sz. mellékletekben (SZ-1. és SZ-2. tervlapok) lehatároltak, amelyeken építményt elhelyezni az OTÉK-nak és jelen előírásoknak megfelelően lehet.

(2) Építési használatuk általános jellege, valamint sajátos építési használatuk szerint a következő övezetekbe soroltak:

1. Lakó övezet.

1.1. Falusias lakóövezet. (Lf)

1.2. kertvárosias lakóövezet (Lke)

2. Vegyes övezet.

2.1. Településközponti vegyes övezet. (Vt)

3. Kereskedelmi, szolgáltató övezet (Gksz)

4. Gazdasági övezet.

4.1. Ipari gazdasági övezet. (Gip)

4.2. Mezőgazdasági ipari telephelyek övezete. (Gip-m)

5. Különleges övezet.

5.1. Sporttelep övezet (K-sp)

5.2. Vízmű övezet (K-v)
5.3. Temető övezet (K-t)

5.4. Szennyvíztisztító telep övezet (K-sz)

5.5. Kommunális hulladéklerakó rekultivációs övezet (K-h)

5.6. Gátőrház különleges övezet (K-g)

5.7. Bányatelek különleges övezet (K-b)

5.8. Dögkút rekultivációs övezet (K-dr)

5.9. Állati hulladékgyűjtő-hely különleges övezet (K-d)

(3) A mellékletben az övezetet leíró kiegészítő jel az alábbiakat tartalmazza:

	beépítési mód
	max. beépítési %

	max. építménymagasság (m)
	min. telekterület (m2)


(4) Általános építési előírások:

a) Egy övezeten belül szomszédos építmények magassága közötti különbség 1,5 m-nél nagyobb nem lehet. Kivételt képez a gazdasági építmények technológiai követelményéből adódó magasságkülönbség.

b) Ha meglévő épületek közötti távolság 4 m-nél kevesebb, új homlokzati nyílás nem létesíthető, az engedélyezéshez a tűzoltóság szakhatósági hozzájárulása szükséges.

c) Köröstújfalu közigazgatási területe belvíz által veszélyeztetett, ezért a felvizesedés megakadályozása érdekében az építési engedélyezési terveket e szempontok figyelembevételével kell elkészíteni. A felvizesedés elleni szigetelési- épületszerkezeti megoldásokra, a reálisan várható süllyedés megakadályozására vonatkozó statikai megfontolásokat, és az ebből következő műszaki megoldásokat az építési engedélyezési tervben szerepeltetni kell. Ennek hiányában az építési hatóság az építési engedély kiadását megtagadhatja. 

(5) Valamennyi terület zöldfelületeire vonatkozó előírások az alábbiak:

a) 20 cm-nél nagyobb törzsátmérőjű fa kivágása – a 30 cm-nél kisebb törzsátmérőjű nem közterületi gyümölcsfa kivételével – engedélyköteles.

b) Az alábbi fafajok bármilyen méretű egyedének kivágása engedélyköteles:

- tölgyfélék – Quercus sp.,

- hársfélék – Tilia sp.
c) A védett fafajok és bármilyen 30 cm-nél nagyobb törzsátmérőjű fa kivágása csak a növény rossz egészségi állapota vagy szükségszerű – más módon és helyen véghez nem vihető – építési munka, illetve életveszélyes állapot megszüntetése érdekében történhet.

d) Építés miatt kivágásra kerülő fát pótolni kell.

e) A fapótlás helyét, módját az alkalmazott növényfajt, az ültetendő növény méretét, minőségét az építésügyi hatóság határozza meg. A fapótlás szakszerű elvégzéséről a pótlásra kötelezett tartozik gondoskodni. A fapótlás faértékszámítással meghatározott egyösszegben megváltható.

f) Facsonkolás, alakító metszés 30 cm-nél nagyobb törzsátmérőjű egyedi fán csak életveszély elhárítása érdekében történhet, szakember jelenlétében.

g) Fasor alakító-, illetve egészségügyi metszését kizárólag szakember, illetve szakcég végezheti.

h) Közterületen lombos fa és tű- vagy pikkelylevelű örökzöld telepítése engedélyköteles.

i) A szabályozási tervben jelölt fasorok helyeit sem magas, sem mélyépítési létesítményekkel elépíteni, a fasortelepítés helyét megszüntetni nem lehet.

j) Közmű, elektromos és egyéb mély- és magasépítési munkák során a növényzetben keletkezett kárra a faértékszámítás alapján az építésügyi hatóság megváltási árat szabhat ki.

k) Fa és cserje a következő előírások betartásával telepíthető:

ka) kiskoronájú fa telekhatártól, épülettől min. 2,0 m-re,

kb) közép- és nagykoronájú fa telekhatártól, épülettől min. 3,5 m-re,

kc) cserje és örökzöld telekhatártól és épülettől min. 1,0 m-re.

l) Utcai fasor a következő előírások betartásával telepíthető:

la) kiskoronás fa telekhatártól és épülettől min. 2,0 m-re,

ajtó, ablak elé min. 2,5 m-re,

kapubehajtótól min. 0,8 m-re,

törzsmagasság min. 2,2 m,

lb) középkoronájú fa telekhatártól és épülettől min. 2,5 m-re,

ajtó, ablak elé min. 3,0 m-re,

kapubehajtótól min. 1,0 m-re,

törzsmagasság min. 2,2 m,

lc) nagykoronájú fa telekhatártól és épülettől min. 3,0 m-re,

ajtó, ablak elé min. 2,5 m-re (fasorban egységes törzsmagassággal),

kapubehajtótól min. 1,5 m-re,

törzsmagasság min. 2,8 m.

m) Bármely funkciójú telek és közterületen építés csak a csatlakozó közterületek kertészeti rendezésével és kiépített gyalogos és gépjárműkapcsolat biztosításával lehetséges.

n) A beépítésre kerülő telekterület minimális zöldfelületi szintmutatójába csak a min. 0,6 m földtakarású területrészek, illetve a vízfelületek 50 %-a számítható bele.

o) Közterületet bármilyen, a zöldfelületet érintő munka után kertészeti eszközökkel rendezni kell.

p) 3 hónapnál hosszabb ideig tartó felvonulási építmény esetén a környezeti gyalogoskapcsolatokat, ha ideiglenesen is, de burkolattal biztosítani kell.

(6) Valamennyi területen illegális szemétlerakó helyén történő beépítés csak a talaj szennyezettségére vonatkozó környezeti vizsgálat eredménye alapján lehetséges.

Lakóövezet
5. §
(1) Lakóövezet a lakó- és a lakóövezetre előírt terhelési határértékeket nem meghaladó egyéb funkciók fogadására kijelölt lakóövezet. 

(2) Lakóterületen az övezeti előírások betartásával is csak a terület forgalmi terhelését számottevően nem növelő gazdasági célú épület helyezhető el, és üzemanyagtöltő állomás nem létesíthető.

(3) A lakóövezet az alábbi övezetekre tagozódik:

Lf falusias lakóövezet,

Lke kertvárosias lakóövezet.

(4) Lakóövezetben a környezetterhelési határérték: ZÜ-1 szerinti.
6.§

(1) Az Lf kis laksűrűségű falusias lakóövezet.

(2) A Lf övezet elsődlegesen lakóépületek elhelyezésére szolgál, alapfokú ellátást biztosító (csak lakóterületi: össz-települési vagy körzeti vonzat nélküli) kereskedelmi-, vendéglátó-, illetve szolgáltató-, vagy egyházi-, oktatási-, egészségügyi-, szociális célú, és a rendeltetésszerű használatot nem zavaró kézműipari, gazdasági és szálláshely építmény elhelyezhető. Telkenként legfeljebb két lakás létesíthető, a lakásokat egy épületben kell elhelyezni. A lakásokat kiegészítő helyiségek (gépkocsitároló, műhely, mezőgazdasági üzemi épület) külön építményekben is elhelyezhetőek.

(3) Az övezet részletes előírásai a következők:

a) Beépítés a kialakult helyzetnek megfelelően, földszintes, nyeregtetős lakóépülettel, amelynek tetőtere igény szerint beépíthető. A lakóépület elhelyezése az általános illeszkedés főszabálya alapján történhet, oldalhatáron, saroktelek esetében oldalhatárnak az utcafrontot kell tekinteni. Az előkert méretét a meglevő helyzethez igazodóan kell kialakítani, az oldalkert mérete min. 6,00 m, a hátsókert mérete min. 6,0 m.

b) Új építési telek min. 800 m2-es területtel alakítható ki, nyeles telek nem létesíthető.

c) Beépítettség max. 30 %.

d) Építménymagasság lakásra min. 4,5 m, max. 6,0 m, egyéb épületre min. 2,2 m, max. 6,0 m.

e) Teljes közművesítettség biztosítandó, a szennyvízcsatorna-hálózat kiépítéséig, ideiglenes közműpótlóként, zárt szennyvízgyűjtő létesíthető.

f) Zöldfelület min. 40 %.

g) Terepszint alatti létesítmény hátsókertben, vagy a lakásokat kiegészítő épületek oldalkertjében építhető, 3,0 m-es műszaki védőtávolság megtartásával.

h) Szintterületsűrűség max. 0,5.

7. §

(1)  Az Lke laza beépítésű, összefüggő nagy kertes, több rendeltetési egységet magába foglaló kertvárosias lakóövezet. 

(2) A Lke övezet elsődlegesen lakóépületek elhelyezésére szolgál, alapfokú ellátást biztosító (csak lakóterületi: össz-települési vagy körzeti vonzat nélküli) kereskedelmi-, vendéglátó-, illetve szolgáltató-, vagy egyházi-, oktatási-, egészségügyi-, szociális célú, és a rendeltetésszerű használatot nem zavaró kézműipari, gazdasági és szálláshely építmény elhelyezhető. Telkenként legfeljebb két lakás létesíthető, a lakásokat egy épületben kell elhelyezni. A lakásokat kiegészítő helyiségek (gépkocsitároló, műhely, mezőgazdasági üzemi épület) külön építményekben is elhelyezhetőek.

(3) Az övezet részletes előírásai a következők:

a) az építési telek minimális mérete 550 m2, nyeles telek nem alakítható ki. 

b) Beépítés a kialakult helyzetnek megfelelően, földszintes, nyeregtetős lakóépülettel, amelynek tetőtere igény szerint beépíthető. A lakóépület elhelyezése az általános illeszkedés főszabálya alapján történhet, oldalhatáron, saroktelek esetében oldalhatárnak az utcafrontot kell tekinteni. Az előkert méretét a meglevő helyzethez igazodóan kell kialakítani, az oldalkert mérete min. 6,00 m, a hátsókert mérete min. 6,0 m.

c) Beépítettség max. 30 %.

d) Építménymagasság lakásra min. 4,5 m, max. 6,0 m, egyéb épületre min. 2,2 m, max. 6,0 m.

e) Teljes közművesítettség biztosítandó, a szennyvízcsatorna-hálózat kiépítéséig, ideiglenes közműpótlóként, zárt szennyvízgyűjtő létesíthető.

f) Zöldfelület min. 50 %.

g) Terepszint alatti létesítmény hátsókertben, vagy a lakásokat kiegészítő épületek oldalkertjében építhető, 3,0 m-es műszaki védőtávolság megtartásával.

h) Szintterületsűrűség max. 0,6.

Vegyes övezet
8. §

(1) A Vt településközponti vegyes övezet elsődlegesen össz-települési, illetve körzeti szintű intézmények elhelyezésére szolgál. A területen igazgatási-, közösségi-, iroda-, kereskedelmi-, szolgáltató-, gazdasági-, vendéglátó-, szálláshely-, egyházi-, oktatási-, egészségügyi-, szociális-, sport létesítmények és lakások helyezhetők el. Kiegészítő helyiségek (gépkocsitároló, raktár) külön építményben is elhelyezhetők.

(2) Településközpont vegyes övezetben a környezetterhelési határérték: ZÜ-1 szerinti.

(3) A Vt településközpont vegyes övezet részletes építési előírásai a következők:

a) Új telek min. 16,0 m x 30,0 m mérettel, és legalább 500 m2 területtel alakítható ki, nyeles telek nem létesíthető. Telekösszevonás 40,0 m-es utcai szélességig engedélyezhető, ha a létesíteni kívánt épület funkciója azt indokolja.

b) Beépítetés a kialakult állapot szerint, oldalhatáron vagy szabadon álló, az építési szándék és a tervezett funkció alapján az I. fokú építési hatóság előírása alapján. Saroktelek esetében az utcafrontot kell oldalhatárnak tekinteni. Oldalhatárra való építés esetén az oldalkert mérete min 6,0 m. Az előkert mérete, vagy az előkert nélküli utcafrontra építés, a kialakult állapotnak megfelelően állapítható meg. 

c) Beépítettség max. 75 %. 

d) Építménymagasság min. 4,5 m, max. 6,0 m.

e) Teljes közművesítés biztosítandó.

f) Zöldfelület a be nem épített terület min. 50 %-a.

g) Szintterületsűrűség max. 1,5.

Kereskedelmi, szolgáltató övezet

9. §

(1) A Gksz övezet kizárólag piac elhelyezésére és működtetésére fenntartott terület, ahol csak kereskedelmi, szolgáltató épületek és azok raktárai, kiszolgáló épületei helyezhetők el.

(2) A Gksz kereskedelmi, szolgáltató övezetben a környezetterhelési határérték: ZÜ-1 szerinti.

(3) A Gksz övezet részletes építési előírásai a következők:

a) A piac építési telkét a Kossuth L. utca 73. szám, 237 helyrajzi számú telkekből kell kialakítani.

b) A telekkialakítás után a kialakult új építési telekre egységes beépítési tervet kell készíteni, amely a piacon kialakításra tervezett összes funkciót magában foglalja, és azt építészeti egységként megfogalmazza, beleértve a zöldterület telepítését is. A saroktelek építészeti kialakításánál a környező beépítést és előkertméreteket figyelembe kell venni. A főépületet a sarkon kell kialakítani, annak bejárati részei mindkét utcai telekhatáron az utcafrontig kinyúlhatnak.

c) Beépítettség max. 50 %.

d) Építménymagasság min. 4,5 m, max. 6,0 m.

e) Teljes közművesítés biztosítandó, de a települési szennyvízcsatorna-hálózat kiépítéséig, ideiglenes közműpótlóként, zárt szennyvízgyűjtő létesíthető.

f) Zöldfelület min. 20 %, fabeültetési kötelezettséggel.

g) Szintterületsűrűség max. 0,5.

Gazdasági övezet

10. §

(1) Az ipari, gazdasági övezet olyan gazdasági célú ipari, feldolgozó-ipari, mezőgazdasági, kereskedelmi, raktározó és szolgáltató épületek, építmények és műtárgyak elhelyezésére szolgál, amelyek más beépítésre szánt területen nem helyezhetők el.

(2) Az ipari, gazdasági övezet az alábbi övezetekre tagozódik:

Gip- ipari, gazdasági övezet,

Gip-m mezőgazdasági ipari, ipari telephelyek övezete.

(3) Az ipari, gazdasági területeken üzemanyagtöltő állomás kialakítható.

(4) Az ipari, gazdasági övezetekben a környezetterhelési határérték ZÜ-2 szerinti, egyéb környezetterhelési határértékeket (légszennyezési kibocsátás határértéke stb.) a környezetvédelmi hatóság bevonásával az építési engedélyezési eljárás keretében kell meghatározni.

11. §
(1) A Gip ipari, gazdasági övezet elsősorban olyan ipari létesítmények és telephelyek kialakítására szolgáló terület, amely más beépítésre szánt területen nem helyezhetők el.     Az övezetben kialakított telephelyeken a rendeltetésszerű használathoz nélkülözhetetlen szociális létesítmények kialakíthatók.

(2) Belső szerviz-utak létesíthetők, minimális szélességük 12,0 m.

(3)  A Gip ipari, gazdasági övezet részletes építési előírásai a következők:

a) Új telek min. 20 m x 50 m telekmérettel alakítható ki.

b) Beépítés szabadon álló elő-, oldal- és hátsókert min. az építménymagassággal egyező, de 6,0 m-nél kevesebb nem lehet.

c) Beépítettség max. 30 %.

d) Építménymagasság min. 4,5 m, max. 8,5 m, kémény max. 15,0 m magasságig létesíthető.

e) Teljes közművesítés közüzemi- vagy saját (technológiai vagy gazdasági szükségszerűségből) hálózatról.  

f) Zöldfelület min. 25 %, a zöldfelület min. 50 %-a lombkoronával, vagy ha erre nincs lehetőség, 80 % cserjével fedett legyen.

g) Terepszint alatti műtárgy létesítése nem korlátozott.

h) Szintterületsűrűség max. 1.

12. §
(1) Az Gip-m mezőgazdasági ipari telephelyek övezete elsősorban mezőgazdasági termeléssel, állattartással, mezőgazdasági feldolgozóiparral, raktározással, kereskedelemmel kapcsolatos tevékenységek számára szolgáló övezet. Az övezetben ezen tevékenységek számára létesíthetők épületek, építmények és műtárgyak, valamint a rendeltetésszerű használatukhoz nélkülözhetetlen szociális létesítmények és szolgálati lakások. Az övezetben állattartó telepek, és ipari telephelyek is létesíthetők.

(2) Belső szerviz-utak létesíthetők, minimális szélességük 12,0 m.

(3) Az Gip-m mezőgazdasági ipari övezet részletes építési előírásai a következők:

a) Új telek min. 20x50 m telekmérettel alakítható ki.

b) A belső szervizút minimális szélessége 12,0 m.

c) Beépítés szabadon álló elő-, oldal- és hátsókert min. az építménymagassággal egyező, de 6,0 m-nél kevesebb nem lehet, az előkert méretét a meglevő, és a tervezett közutak védőtávolságától kell számítani.

d) Beépítettség max. 30 %.

e) Építménymagasság min. 4,5m, max. 8,5 m kémény max. 15,0 m magasságig létesíthető.

f) Teljes közművesítés szükséges közüzemi- vagy saját (technológiai vagy gazdasági szükségszerűségből) hálózatról.

g) Zöldfelület min. 40 %, a zöldfelület min. 50 %-a lombkoronával, vagy ha erre nincs lehetőség, 80 % cserjével fedett legyen. Az alkalmazni kívánt technológia és a tevékenység jellege szerint az I. fokú építési hatóság a telephely telekhatárain 6-10 m széles, többszintes védő erdősáv ültetését előírhatja az építési engedélyezési eljárásban.

h) Terepszint alatti műtárgy létesítése nem korlátozott.

i) Szintterületsűrűség max. 1.

Különleges övezet

13. §

(1) A különleges területekbe azok a területek tartoznak, amelyek a rajtuk elhelyezkedő építmények különlegessége, vagy a területhasználat sajátosságai miatt a többi területtől eltérő egyedi szabályozást igényelnek.

(2) A különleges övezet az alábbi övezetekre tagozódik:

K-sp Sporttelep övezet

K-v Vízmű övezet

K-t Temető övezet

K-sz Szennyvíztisztító telep övezet

K-h Kommunális hulladéklerakó rekultivációs övezet

K-g Gátőrház különleges övezet

K-dr Dögkút rekultivációs övezet

K-d Állati hulladékgyűjtő-hely különleges övezet

14. §

(1) K-sp sporttelep működtetésére kijelölt övezet.

(2) Az övezetben telekalakítások csak az (1) pont szerinti célok érdekében végezhetők.

(3) A K-sp övezet részletes építési előírásai a következők:

a) Az övezet egészére vonatkozó beépítettség max. 20 % lehet.

b) Új telek min. 20.000 m2 területtel alakítható ki.

c) Beépítés szabadon álló min. az építménymagasságnak megfelelő oldal-, elő- és hátsókerttel.

d) Bármely építési munka esetén az övezet egészét kell tervezési területként kezelni.

e) Építménymagasság max. 14,0 m.

f) Zöldterületi mutató min. 40 %.

g) Teljes közművesítés biztosítandó, de a települési szennyvízcsatorna-hálózat kiépítéséig, ideiglenes közműpótlóként, zárt szennyvízgyűjtő létesíthető.

h) Szintterületsűrűség max. 0,5.

15. §

(1) A K-v vízműtelep üzemeltetésére kialakított övezet.

(2) Az övezetben nem lehet további telekalakítást végezni.

(3) Az övezet részletes építési előírásai a következők:

a) Az övezet egészére vonatkozó beépítettség max. 40 % lehet.

b) Beépítés szabadon álló min. az építménymagasságnak megfelelő oldal-, elő- és hátsókerttel.

c) Új telek min. 2000 m2 területtel alakítható ki.

d) Építménymagasság min. 4,5,  max. 6,0 m.

e) Zöldterületi mutató min. 40 %.

f) Teljes közművesítés biztosítandó..

g) Szintterületsűrűség max. 0,5.

h) Az övezetben új víztorony létesíthető, építésmagasságát a műszaki- technológiai követelmények ismeretében az első fokú építési hatóság állapítja meg, de ez nem haladhatja meg a 40 m-t.

16. §
(1) A K-t a temető számára kialakított övezet.

(2) Az övezetben csak a temető rendeltetésszerű használatához elengedhetetlenül fontos épületek, építmények és műtárgyak helyezhetők el.

(3) Új parcellák kialakításánál előfásítást kell végezni. A telken belül kialakítandó véderdő szélessége az új parcellák kialakítása esetén 30 méter.

(4) A zöldterületi mutató min. 40 %.

(5) Telekhatártól 200 m-en belül építmények csak akkor helyezhetők el, ha azok kegyeleti és mentálhigiénés szempontból nem zavarók.

(6) Szintterületsűrűség 0,05.

17. §

(1) A K-sz a folyékony kommunális hulladékok kezelésére szolgáló szennyvíztelep övezete. Rajta csak a szennyvíz kezelésével kapcsolatos épületek, építmények és műtárgyak helyezhetők el.

(2) A K-sz övezet részletes építési előírásai:

a) A telek min. 2500 m2 területtel alakítható ki.

b) Beépítés szabadon álló min. az építménymagasságnak megfelelő oldal-, elő- és hátsókerttel.

c) Beépítettség max. 40 %.

d) Építménymagasság min. 2,5 m, max. 7,5 m, amely a technológia függvényében változhat, kémény max. 20,0 m.

e) Zöldfelület min. 40 %, a zöldfelület 60 %-a lombkoronával, vagy ha erre nincs lehetőség, 70 %-ig cserjével fedett legyen.

f) Szintterületsűrűség max. 1.
18. §

(1) A K-h  a felhagyott kommunális hulladéklerakó övezete.

(2) Az övezetben a hulladéklerakó rekultivációján és későbbi, a rekultivációs tervben meghatározott hasznosítás elősegítése érdekében tett intézkedéseken kívül semmilyen más tevékenység nem végezhető.

 (3) Az övezetre vonatkozó részletes szabályozás:

a) Beépítés szabadon álló, min. 10 m-es elő-, oldal- és hátsókerttel.

b) Csak a rekultivációval kapcsolatos legszükségesebb építmények helyezhetők el rajta.

c) Beépítettség max. 40 %.

d) Az övezetben kialakítható legkisebb telekméret 2000 m2.

e) Építménymagasság min. 2,5 m, max. 6,0 m, illetve a technológiai igények szerint, az I. fokú építési hatósággal egyeztetve, ettől indokolt esetben el lehet térni.

f) A zöldterületi fedettséget a rekultivációs tervben kell rögzíteni, de az nem lehet kevesebb 40 %-nál.

g) Szintterületsűrűség 0,5.

19. §

(1) A K-g a gátőrház és az árvízvédelem számára kijelölt övezet. 

(2) Az övezetben csak az árvízvédelemhez szükséges épületek, építmények és műtárgyak helyezhetők el.

(3) Az övezetre vonatkozó részletes szabályozás: 

a) Az övezetben további telekosztás nem lehet.

b) Beépítés szabadonálló, az elő-, oldal- és hátsókert mérete az épületmagassággal megegyezően, de min. 6,0 m.

c) Beépítettség max. 40 %.

d) Építménymagasság min. 2,5, max. 7,5 m, raktározási, technológiailag indokolt esetben az építési hatóság ettől eltérő építménymagasságot is engedélyezhet. 

e) Zöldterületi mutató min. 40 %.

f) Szintterületsűrűség max. 1.

20. §

(1) A K-dr a dögkút rekultivációs övezet.

(2) Az övezetben a dögkút rekultivációján, és a későbbi, a rekultivációs tervben meghatározott hasznosítás elősegítése érdekében tett intézkedéseken kívül semmilyen más építés nem történhet.

(3) Az övezetet körülzárt állapotban kell tartani.

(4) A zöldterületi fedettséget rekultivációs tervben rögzíteni kell, de az nem lehet kevesebb 40 %-nál. A rekultivációs tervnek a lehetőségek keretein belül a későbbi erdő hasznosítás lehetőségét kell elősegítenie.  

21. §

(1) A K-d az állati hulladékok gyűjtésére és ideiglenes tárolására  kijelölt övezet. 

(2) Az övezetben csak az állati hulladékok gyűjtéséhez, ideiglenes tárolásához szükséges épületek, építmények és műtárgyak helyezhetők el.

(3) Az övezetre vonatkozó részletes szabályozás: 

a) Az övezetben további telekosztás nem lehet.

b) Az övezetet bekerített állapotban kell tartani.

c) Beépítés szabadonálló, az elő-, oldal- és hátsókert mérete az épületmagassággal megegyezően, de min. 6,0 m.

d) Beépítettség max. 40 %.

e) Építménymagasság min. 2,5, max. 6,5 m. 

f) Zöldterületi mutató min. 40 %.

g) Szintterületsűrűség max. 1.

A beépítésre nem szánt területekre vonatkozó előírások

22. §

(1) A beépítésre nem szánt területek az 1. és 2. sz. mellékletekben (SZ-1. és SZ-2. tervlapok) lehatároltak, amelyeken építményt elhelyezni az OTÉK-nak és jelen előírásoknak megfelelően lehet.

(2) A beépítésre nem szánt területeken a meglevő és a tervezett közutak védőtávolságától kell számítani az elő-, oldal- és hátsókert előírt értékeit.

(3) Használatuk általános jellege, valamint sajátos építési lehetőségeik szerint a következő területfelhasználási egységekbe soroltak:

1. Közlekedési területek övezete.

1.1. Közutak és közműterületek övezete. (KÖu)

1.2. Kötöttpályás közlekedési terület övezete (KÖk)

2. Zöldterületek övezete.

2.1. Zöldterület és közpark övezet. (Z)

3. Erdőterületek övezete.

3.1. Véderdő övezete. (Ev)

3.2.Gazdasági erdő övezete. (Eg)

4. Mezőgazdasági övezet.

4.1. Általános mezőgazdasági övezet (Má)

4.2. Korlátozott mezőgazdasági hasznosítású övezet (Má-korl)

5. Vízgazdálkodási területek övezete.

5.1. Vízgazdálkodási övezet (V)

5.2. folyómeder vízgazdálkodási övezet (V-1)

5.3. folyó hullámtere vízgazdálkodási övezet (V-2)

5.4. folyó árvédelmi töltése vízgazdálkodási terület (V-3)

Közlekedési övezet

Közlekedési közúti övezet

23. §

(1) A KÖu a közlekedésre és a közműelhelyezésre szolgáló övezet.

(2) Az övezetbe tartoznak a II. rendű országos főút, az országos mellékutak kül- és belterületi szakaszai, a külterületi utak, a belterületi helyi gyűjtőutak, a belterületi egyéb utak, kerékpárutak, parkolók. 

(3) Az övezetben elsősorban a (2) pontban említett utak, a járdák és ezek csomópontjai helyezhetők el, továbbá a közművek és hírközlési építmények, valamint ezek műtárgyai.

(4) Az övezetben a (2) és (3) pontban felsoroltakon kívül, beépítésre szánt vezetékben elhelyezhetők még: 

a) Közlekedési építmények.

b) Max. 1 m2 felületű reklámhordozók, a közúti szakhatóság hozzájárulásával. 

c) A közúti közlekedést nem zavaró helyen emlékmű, szobor, telefonfülke, díszkút, rögzített pad és egyéb utcabútor, és fasor.

Kötöttpályás közlekedési övezet
24. §

(1) A KÖk a kötöttpályás, vasúti közlekedés övezete. Az övezetben csak a közlekedés, a közműelvezetés és ezek környezetvédelmi létesítményei számára elengedhetetlenül szükséges épületek, építmények és műtárgyak helyezhetők el.

(2) A KÖk övezet területén belül épületet, építményt, műtárgyakat, közvilágítási és közlekedési jelzőlámpákat, növényzetet úgy kell elhelyezni, hogy azok a közlekedést és az útfelületek, a vasúti pálya beláthatóságát ne zavarják.

(3) A KÖk övezettel határos övezetekben az elő-, oldal- és hátsókert méretét a vasút védőtávolságától kell számítani.

Közpark és zöldterület övezet

25. §

(1) A Z-2 a közpark övezete. 

(2) Az övezetben csak a játszótéri és pihenőparki funkciók számára lehet épületet, építményt, műtárgyat és utcabútort elhelyezni.

(3) A (2) pontban említetteken kívül a vonalas infrastruktúra elengedhetetlenül fontos építményei és műtárgyai is elhelyezhetők. 

(4) Az övezet beépíthetősége 5 %.

(5) Építménymagasság max. 3,0 m.

(6) Zöldterületi mutató min. 80%, a zöldterület 20 %-a lombkoronával fedett kell legyen.
Erdő övezet

26. §
Az erdőterületek az:

a) Ev véderdő,

b) Eg gazdasági erdő,

övezetekbe soroltak.
27. §

(1) Az Ev a véderdő övezete.

(2) Az övezetben épület, építmény nem helyezhető el. A véderdőt többszintes növényállománnyal kell kialakítani. Infrastrukturális létesítmények műtárgyai csak abban az esetben létesíthetők, ha véderdőn kívüli elhelyezésük műszakilag nem megoldható, és üzemszerű működésük környezetükre semmilyen káros hatással nincsen.

28. §
(1) Az Eg a gazdasági erdő övezete.

(2) Az övezetben kizárólag az erdő rendeltetésszerű használatához elengedhetetlen, vagy ahhoz rendeltetésszerűen kapcsolódó épület, építmény és műtárgy helyezhető el, ha az erdő legalább 10 ha területű.

(3) Az Eg övezet építési előírásai a következők:

a) A 10 ha-nál nagyobb területű gazdasági erdő max. beépíthetősége 0,5 %.

b) Építménymagasság max. 4,5 m.

Mezőgazdasági övezet

29. §
(1) A mezőgazdasági területek a növénytermesztés és az állattenyésztés, továbbá az ezekkel kapcsolatos termékfeldolgozás és tárolás építményei elhelyezésére szolgáló területek. Az övezetben létesíthetők gazdasági utak, vonalas infrastruktúra létesítmények és az üzemeltetésükhöz elengedhetetlenül szükséges üzemi építmények és műtárgyak. A tulajdonosok érdekében létesített utak szélessége nem lehet kisebb 12,0 m-nél és legalább az út egyik oldalán fasort kell ültetni. 

(2) A mezőgazdasági övezetekben, ha a telek területe az építmény elhelyezhetőségéhez szükséges területnagyságot nem éri el, akkor a telek abban az esetben sem építhető be, ha a közvetlenül szomszédos telkek a tulajdonosok megegyezése alapján egy közös építmény elhelyezésére egyébként alkalmasak lennének.

(3) A közművesítettség mértékét, a közműpótló berendezésekre vonatkozó előírásokat, mindig a tervezett funkciók figyelembevételével, az I. fokú építési hatóság engedélyezési eljárásának keretében kell meghatározni.

(4) A mezőgazdasági övezetek mindegyikében lehet a földterület egészét, vagy annak egy részét –a vonatkozó jogszabályok betartása mellett- gyümölcsössel beültetni, erdősíteni. A művelési ág változás adminisztrációs kötelességei értelemszerűen a tulajdonost terhelik.

Általános mezőgazdasági övezet

30. §

(1) 
Az Má jelű mezőgazdasági területre vonatkozó általános előírásokat az OTÉK 29. §-a tartalmazza.

(2) 
Az Má övezet részletes építési előírásai a következők:
a) Az újonnan kialakított földrészlet területe nem lehet kisebb 3 ha-nál.

b) Művelésből kivont tanyaudvar kialakítása esetén a beépítettség nem haladhatja meg a 30 %-ot.

c) Az építményeket szabadon állóan kell elhelyezni.

Korlátozott mezőgazdasági hasznosítású övezet
31. §
(1) Az Má-korl a természetvédelmi hatóság által kijelölt „potenciális természeti terület”-eket tartalmazó mezőgazdasági hasznosítású övezet. Az övezet földrészletein max. két –egyenként legfeljebb két lakást tartalmazó- lakóépület, továbbá a gazdálkodáshoz szükséges gazdasági épületek helyezhetők el.

(2) Természetvédelmi szempontok miatt a gyep és nádas művelési ágban nyilvántartott földrészletek művelési ág megváltoztatása az övezetben nem engedélyezhető. 

(3) Az Má-korl övezet részletes építési előírásai a következők:

a) Épület csak 10 ha-t meghaladó méretű földterületen helyezhető el.

b) Az újonnan kialakított földrészlet területe nem lehet kisebb 3 ha-nál.

c) A földrészlet beépíthetősége max. 3 %.

d) Építménymagasság max. 5,5 m, gazdasági épület esetében a technológia figyelembevételével indokolt esetben az I. fokú építési hatóság kivételt tehet.

e) Az építményeket szabadon állóan kell elhelyezni, a telekhatártól mért minimális távolság 20 m, az előkert méretét a meglevő, és a tervezett közutak védőtávolságától kell számítani.

f) Terepszint alatti műtárgyak a talajvízviszonyok figyelembevételével elhelyezhetők, ha a telek mérete eléri az a) pontban előírt nagyságot.

g) Az épületek létesítésénél alkalmazni kell a MSZ 20.376-1. sz. Természetvédelem, építmények tájba illesztése védett természeti területeken című szabványban foglaltakat. 

Vízgazdálkodási övezet

32. §
(1) Vízgazdálkodási övezetbe tartoznak a folyók medrei, hullámterei, árvédelmi töltéseik, a holtágak, csatornák, a halastavak.

(2) A vízgazdálkodási övezet a következő övezetekre tagozódik:

V vízgazdálkodási övezet.

V-1  folyómeder vízgazdálkodási övezet.

V-2  folyó hullámtere vízgazdálkodási övezet.

V-3. folyó árvédelmi töltése vízgazdálkodási övezet.

(3) Az övezetben kizárólag a vízkárelhárítási és vízgazdálkodási funkciók ellátásához elengedhetetlenül fontos építmények és műtárgyak helyezhetők el. 

33. §

(1) A V vízgazdálkodási övezet a csatornák, kisebb állandó vízállások, tavak, záportározók medrének övezete. 

(2) A vízállások medrétől 20 m-es távolságon belül épület, építmény nem helyezhető el.

(3) Az övezetben és annak 20 m-es határoló sávján belül kizárólag a vízgazdálkodási funkciók ellátásához elengedhetetlenül szükséges építmények és műtárgyak helyezhetők el.

(4) A meder szélétől 2 m-es sávban a karbantartási munkák végzésének helyszükséglete miatt sem fa, sem cserje nem ültethető.

34. §

(1) A V-1 a folyó medrének övezete.

(2) Az övezetben kizárólag a vízgazdálkodási és árvédelmi funkciók ellátásához elengedhetetlenül szükséges építmények és műtárgyak helyezhetők el.

(3) Az övezet az ökológiai hálózat része.

35. §

(1) A V-2 a folyók azon hullámterének övezete, amelyik természetvédelmi funkciókat is ellát.

(2) Az övezet az ökológiai hálózat és a potenciális természetvédelmi területek része. Tervezett fásítását az illetékes természetvédelmi hatóság közreműködésével kell megtervezni és végrehajtani. 

(3) Az övezetben kizárólag a vízgazdálkodási és árvédelmi funkciók ellátásához elengedhetetlenül szükséges építmények és műtárgyak helyezhetők el.

36. §

(1) V-3 a folyók árvédelmi töltésének övezete.

(2) Az övezetben kizárólag a vízgazdálkodási és árvédelmi funkciók ellátásához elengedhetetlenül szükséges építmények és műtárgyak helyezhetők el.

(3) Az övezet az ökológiai hálózat része.

(4) A töltésláb mentett oldali határvonalától 10 m-es távolságban semmilyen épület vagy építmény nem helyezhető el, kivéve a (2) pontban felsoroltakat.

A kulturális örökség értékvédelmi előírásai

37. §
(1) A Kulturális Örökségvédelmi Hivatal a településen műemléki védelem alatt álló épületet nem tart nyilván.
(2) A település sajátos jellegének megőrzése érdekében helyi védelemben részesülnek az alábbi épületek:

a) iskolaépület, Felszabadulás u. 44. (217 hrsz.),

b) a Polgármesteri Hivatal épülete, Fő u. 14. (49 hrsz.),

c) volt iskolaépület, könyvtár, teleház épülete, Fő u. 12. (48 hrsz.),
(3) A (2) pontban szerepelő épületek felújításánál, átalakításánál az I. fokú építési hatóságnak az illetékes örökségvédelmi hivatalt, mint szakhatóságot be kell vonnia az építési engedélyezési eljárásba.

(4) A Fő utca 12. és 14. sz., a könyvtár és a Polgármesteri Hivatal épülete és (48.; 49. hrsz.) építési telkeik helyi értékvédelmi övezetet alkotnak. Telekalakítási, építési, kertalakítási, parkosítási munkák, csak a (3) pont szerinti eljárással engedélyezhetők.

38. §
(1) A régészeti értékek védelme érdekében az e rendelet mellékletében szerepelő ingatlanokon és környezetükben különös gonddal kell eljárni az építési munkák engedélyezésekor.

A mellékletben felsorolt ingatlanok esetében építési engedélyezési eljárásokban szakhatóságként meg kell keresni az illetékes kulturális örökségvédelmi hivatalt.
(2) A különös gonddal való eljárás az (1) pontban felsorolt, már ismert lelőhelyek területén azt jelenti, hogy csak olyan, esetleg földmunkával is járó változtatásokra kerülhet sor, amely az adott régészeti lelőhelyet nem veszélyezteti, illetve amely során biztosított a régészeti örökség bármely részének előzetes vagy folyamatos megmentése (régészeti helyszíni felügyelet, próbafeltárás, megelőző feltárás), továbbiakban a régészeti lelőhely továbbra is hozzáférhető marad.

(3) A még nem ismert, de a táj geomorfológiájából következtetve biztosan nagy számban feltételezhető régészeti lelőhelyek esetében ugyanakkor azt kell szem előtt tartani, hogy a váratlanul előkerülő leleteket a szabályozóknak megfelelően a helyi jegyzőnek vagy a megyei múzeumnak bejelentsék, a terület érintetlenségét a régész szakember helyszíni szemléjéig biztosítsák, s a mentőfeltárás elvégzését lehetővé tegyék.

(4) Különösen az építési munkák és a közműfektetési tevékenységek jelentenek veszélyt a régészeti lelőhelyekre, leletekre. Fontos ezért, hogy különböző építési tevékenységek, különös tekintettel pedig a közműfektetési munkák során, figyelmet fordítsanak az esetlegesen előkerülő régészeti korú sírokra, objektumokra, leletekre. Ezek bejelentési kötelezettség alá tartoznak, és a szemlét végző régész szakember megjelenéséig a tulajdonos, a beruházó, vagy a kivitelező biztosítani köteles a lelet vagy objektum eredeti állapotának dokumentálhatóságát.
A környezetvédelemre vonatkozó előírások

39. §
(1) A környezet védelmére vonatkozó jogszabályok előírásai a település környezeti állapotának megőrzése és javítása érdekében a következő, (2)-(5) pontban részletezett helyi előírásokkal egészülnek ki.

(2) A levegő védelme érdekében:

a) Üzemi létesítményekben fűtőanyagként kizárólag gáz (földgáz, PB gáz) használható. Kivételt képez a Gip, Gip-m, Má, Má-kolr jelű övezet, ahol tüzelőanyagként használható könnyű fűtőolaj (gázolaj), szén és fa is.

b) Szag- és bűzkibocsátással járó tevékenység a környezetet zavaró módon nem folytatható. Ilyen tevékenység végzése az Gip, Gip-m, Má, Má-korl jelű övezetben végezhető, engedély a közvetlen szomszédok hozzájárulásával adható.

c) Szabadon végzett légszennyező hatású művelet, anyagtárolás (felületi forrás) kizárólag Gip, Gip-m, Má jelű övezetben lehetséges oly módon, hogy káros légszennyezést ne okozzon.

(3) A zaj- és rezgés elleni védelem érdekében:

a) Üzemi létesítményekben folytatott tevékenységből (termelő, szolgáltató) származó zaj megengedett egyenértékű A – hangnyomásszintje (dB) nappal (6-22 h)/éjjel (22-6 h):

ZÜ 1: 50/40

ZÜ 2: 60/50

b) Belterületen a reálisan nem csökkenthető közlekedési zajártalmú térségekben az új beépítések, átépítések, felújítások a tényleges zajértékek tudomásul vételével, passzív zajvédelemmel történhetnek.

c) A közlekedésből származó zaj külterületen védőfásítással csökkentendő. A zajterhelés csökkentése érdekében a védőfásítás helyét és mértékét az építési hatóság határozattal rendeli el.

d) Az övezetek zajvédelmi kategóriába sorolása:

1. kategória ZÜ-1: Vt, Lf, Lke, Gksz, K-sp, K-t, K-v, Z.

2. kategória ZÜ-2:
Gip, Gip-m.

A többi övezetben a létesíteni kívánt épület funkciója és a körülmények mérlegelése alapján, ha a várható zajterhelés várható értéke a 60/50 dB értéket meg fogja haladni, az I. fokú építési hatóság a környezetvédelmi hatóság bevonásával egyedileg állapítja meg a zajvédelmi határértéket, valamint a zajterhelés elleni védelem megoldásait.

(4) A település teljes területén, bármely építési övezetben a telek előtti közterületi sáv tisztántartása (pormentesítés, fűvágás, gyomnövények irtása, növényzet öntözése stb.) a telektulajdonos kötelezettsége, amelynek elmulasztása esetén a telektulajdonos bírságolható.

(5) Állattartásra szolgáló épületek az Lf, Lke, Gip-m, Má, Má-korl, övezetekben létesíthetők, de a huzamosabb emberi tartózkodásra alkalmas épületek és az állattartásra használt épületek, trágyatárolók között min. 10 m-es távolságnak kell lennie.

A településrendezési feladatok megvalósítására vonatkozó rendelkezések

Tilalmak és elővásárlási jog

40. §

Jelen rendelet építési tilalmat és elővásárlási jogot nem állapít meg.

41.§

A bányatelek területén az építési engedélyezési eljárásba az illetékes bányakapitányságot, mint szakhatóságot be kell vonni.
Záró- és átmeneti rendelkezés

42. §

(1) Jelen rendelet a kihirdetés napján lép hatályba. 

(2) A rendelet kihirdetéséről a jegyző gondoskodik.

Szabó Csaba                                                                   dr. Petri Béla

polgármester                                                                        jegyző

Melléklet

Körösújfalu Község Képviselő-testületének

a helyi építési szabályokról szóló 11/2007. (IX. 12.) számú rendeletéhez

